આ ઉપરાંત આ ક્ષેત્રે દેશને આગળ કરવાના બીજા પણ અનેક રસ્તાઓ છે. મારવા ઉપરાંત ચૂંટલી ભરવાની પણ પ્રથા પણ હજુ સાવ લુપ્ત નથી થઈ. જોકે કાકાઓ ધોતિયાધારી હતા તે જમાનામાં ચૂંટલી ભરવામાં સુગમતા રહેતી હશે, જે જીન્સ પેન્ટના ઉદય પછી અદ્રશ્ય થતી જાય છે. આદમી મોંવગો હોય તો બચકું સુગમ પડે. આવડત હોય તો ધોકાથી માંડીને છાપાનો વીંટો હાથવગા હથિયાર તરીકે કામ આવી શકે છે. આ સિવાય સેન્ડલનો ઉપયોગ આઉટડોરમાં અને પરપુરુષ માટે વધુ પ્રચલિત છે. હાથોહાથનાં આ માર પછી, ઘરમાં જગ્યા હોય તો, ફેંકી શકાય તેવા પદાર્થો જેવા કે વાસણોનો ઉપયોગ સર્વસામાન્ય છે. કિચન સિવાય ઘટનાસ્થળ બેડરૂમ હોય તો કાંસકા પણ છુટ્ટા ફેંકવામાં આવે છે. એમાય જુના સમયની કાંસકીઓની સરખામણીમાં આજના બ્રશ વજનદાર તેમજ વાગે એવા હોય છે. આ માહિતી અમારા અનુભવનો નહિ, પણ અભ્યાસનો પરિપાક છે. તમે નવા ચીલા ચાતરીને સમાજમાં તમારું આગવું સ્થાન બનાવી શકો છો.